google/wiki40b huggingface dataset:
Κρυπτολογία

Κρυπτολογία είναι ο κλάδος της επιστήμης ο οποίος ασχολείται με τη μελέτη και σχεδίαση κρυπτογραφικών τεχνικών, συστημάτων και πρωτοκόλλων (κρυπτογραφία), καθώς και με τη μελέτη διαδικασιών για την παραβίαση αυτών (κρυπτανάλυση). Συνεπώς, η κρυπτολογία από τη μία πλευρά ασχολείται με την απόκρυψη και από την άλλη με την αποκάλυψη του περιεχομένου ενός κωδικοποιημένου μηνύματος. Σήμερα η κρυπτολογία θεωρείται ένα διεπιστημονικό γνωστικό πεδίο, το οποίο μπορεί να μελετηθεί ως όψη των εφαρμοσμένων μαθηματικών, της θεωρητικής πληροφορικής ή της επιστήμης ηλεκτρονικού μηχανικού. Η σημασία της κρυπτολογίας είναι τεράστια στους τομείς της ασφάλειας υπολογιστικών συστημάτων και των τηλεπικοινωνιών.
Η ρίζα της κρυπτολογίας έγκειται στην προσπάθεια αποστολής μηνυμάτων το περιεχόμενο των οποίων θα προστατεύεται, ώστε να αναγνωστεί μόνο από τον επιθυμητό παραλήπτη. Αυτός ο πόθος οδήγησε στην επινόηση τεχνικών οι οποίες επιτρέπουν τον μετασχηματισμό των δεδομένων, με τέτοιο τρόπο ώστε να είναι αδύνατη η υποκλοπή του περιεχομένου τους κατά τη διαδικασία αποστολής ή αποθήκευσης. Η διαδικασία μετασχηματισμού των πληροφοριών ονομάζεται κρυπτογράφηση και η αντίστροφή της αποκρυπτογράφηση. Το σύνολο των βημάτων και των κανόνων οι οποίοι καθορίζουν την κρυπτογράφηση και την αποκρυπτογράφηση καλείται κρυπτογραφικός αλγόριθμος. Η σημερινή κρυπτογραφία εξετάζει κρυπτογραφικούς αλγορίθμους από τη σκοπιά των ηλεκτρονικών υπολογιστών και με σημαντική θεωρητική βάση στα μαθηματικά (π.χ. θεωρία αριθμών, θεωρία πληροφορίας κλπ.). Η κρυπτανάλυση εξετάζει τις μεθόδους μελέτης και αποκρυπτογράφησης ενός προστατευμένου μηνύματος, χωρίς όλη η απαραίτητη πληροφορία προς αυτόν τον σκοπό να είναι διαθέσιμη.
Αγία Σοφία Πάτρας (συνοικία)

Οικονομία

Η μικρή απόσταση της περιοχής από το κέντρο της Πάτρας, η συχνή διεύλευση κόσμου και η πυκνή δόμησή της καθιστούν τη συνοικία ιδανική τόσο για δραστηριοποίηση μεγάλου αριθμού επιχειρήσεων όσο και για συνήθη επιλογή ως τόπο φοιτητικής κατοικίας. Στα όρια με την Αγυιά και το Ζαβλάνι υπάρχουν μεγάλα εμπορικά συγκροτήματα.

Εκδηλώσεις

Κάθε χρόνο πραγματοποιούνται εκδηλώσεις κατά τη θρησκευτική εορτή της Αγίας Σοφίας.
S/2001 (66063) 1

Ανακάλυψη

Ο δορυφόρος αυτός παρατηρήθηκε πρώτη φορά το 2001, αλλά ανακαλύφθηκε από παρατηρήσεις καμπύλης φωτός που έλαβαν χώρα μεταξύ 13 και 28 Οκτωβρίου του 2013 και επιβεβαιώθηκε ένα χρόνο αργότερα από παρατηρήσεις μέσω ραντάρ από το Ραδιοτηλεσκόπιο του Αρεσίμπο.

Τροχιακά και φυσικά χαρακτηριστικά

Το S/2001 (66063) 1 βρίσκεται πολύ κοντά στο (66063) 1998 RO1, έχοντας έναν ημιμεγάλο άξονα 800 μέτρων και μία εκκεντρότητα ίση με 0,06, δεδομένα τα οποία σημαίνουν πως έχει μια περιαψίδα 752 μέτρων και μία αποαψίδα 848 μέτρων. Το S/2001 (66063) 1 χρειάζεται 14,54 ώρες για να ολοκληρώσει μία περιφορά γύρω από το 199 RO1. Από την επιφάνεια του 1998 RO1 το S/2001 (66063) 1 θα είχε μια φαινόμενη διάμετρο περίπου 41°. Συγκριτικά, ο Ήλιος φαίνεται να είναι 0,5° από τη Γη.
Αγάθυρσοι

Οι Αγάθυρσοι είναι ένας σαρματικός λαός. Σύμφωνα με τον Ηρόδοτο κατάγονται από τον ήρωα τον Αγάθυρσο, γιο του Ηρακλή και της Εχίδνης , και αδελφό του Γελωνού, από τον οποίο κατάγονται οι Γελωνοί. Κατά τον Ηρόδοτο ήταν γεωπόνοι, πλούσιοι, ειρηνικοί αλλά όχι φιλάργυροι. Είχαν κοινές γυναίκες για να είναι μεταξύ τους αδέρφια και ως συγγενείς να μην έχουν στις σχέσεις τους ούτε φθόνο ούτε έχθρα. Κατά τον Βιργίλιο, και ότι ζωγράφιζαν το σώμα τους. Ενώ άλλοι ισχυρίζονται ότι είχαν πολύχρωμα ενδύματα μόνο.
Νόαμ Τσόμσκι

Εργογραφία

Πλήρης κατάλογος των εκδόσεων του Νόαμ Τσόμσκι διατίθεται στον ιστότοπο του ΜΙΤ.
Ακίνδυνος Γκίκας

Βιογραφία

Ο Γκίκας είναι απόφοιτος της Δραματικής Σχολής Εθνικού Θεάτρου. Πέρα από τις μεταγλωττίσεις, έχει συμμετάσχει και σε κινηματογραφικές ταινίες. Ωστόσο, έχει εμφανιστεί και στην τηλεόραση, εκτός από ηθοποιός ως και παρουσιαστής, με την πιο γνωστή του εμφάνιση στο Disney Club, Κουκλομέγαλοι και Πολυσπόρια (ΕΡΤ), Φραπαιδιά με Μαρμελάδα (ΕΡΤ) και στο Κάστρο του Τακέσι. Ωστόσο, έχει συμμετάσχει και σε τηλεοπτικές σειρές όπως το Αχ, Ελένη και το Ανατομία ενός εγκλήματος.
Εκτός από την τηλεόραση και τον κινηματογράφο έχει παίξει και στο θέατρο. Το ντεμπούτο του ως ηθοποιός εκεί το έκανε το 1987 και ως 1993 ήταν μέλος του Ανοιχτού Θεάτρου του Γιώργου Μιχαηλίδη. Από εκεί και πέρα έχει συμμετάσχει και σε άλλες παραστάσεις, ενώ έχει συνεργαστεί και με το Εθνικό Θέατρο. Πέρα από ηθοποιός, έχει σκηνοθετήσει και παραστάσεις στο θέατρο, "Η παράσταση συνεχίζεται" (Play on) του Ρικ Άμποτ, το "Εκείνος και Εκείνος" του Κώστα Μουρσελά, το "Δράκουλας, μια συμφωνία στην κόλαση" του Ιάκωβου Δρόσου (βασισμένο στον Δράκουλα του Bram Stoker και σε πραγματικά γεγονότα από την ζωή του Βλαντ Τσέπες), το "Sold Out- Πωλείται Απόγνωσις" της Νικολέτας Δάφνου, το "Κλέβε Minds" του Κώστα Παπαγεωργίου,  το «Η κούκλα που είχε δύο μαμάδες».   
Πατέρας του ήταν ο, επίσης ηθοποιός, Νικηφόρος Γκίκας, ο οποίος ήταν και η κυριότερη επιρροή του στο να γίνει κι αυτός ηθοποιός.
Όθων της Βουργουνδίας

Βιογραφία

Ο Όθων ήταν δεύτερος γιος του Ούγου του Μέγα, κόμη των Παρισίων και της Χέντβιχ της Σαξονίας, αδελφής του Όθωνα Α΄ της Γερμανίας, δεύτερος αδελφός τού Ούγου Καπέτου.
Πέθανε πρόωρα χωρίς απογόνους· τον διαδέχθηκε ο μικρότερος αδελφός του Ερρίκος ο Μέγας.

Οικογένεια

Με τον γάμο του με τη Λιουτγάρδη του Σαλόν, μεγαλύτερη κόρη του προηγούμενου δούκα Γιλβέρτου δούκα της Βουργουνδίας, κληρονόμησε το δουκάτο της Βουργουνδίας (956).
Οικία - Μουσείο Ναμπόκοφ

Το Σπίτι του Ναμπόκοφ

Στην Οικία - Μουσείο Ναμπόκοφ γεννήθηκε ο Ρωσοαμερικανός "εμιγκρέ" μυθιστοριογράφος Βλαντιμίρ Ναμπόκοφ (Vladimir Nabokov, 1899 - 1977), διάσημος για το παγκοσμίου φήμης μυθιστόρημά του "Λολίτα" (1955). Καταγόταν από παλαιά, πλούσια και αριστοκρατική οικογένεια. Ο πατέρας του, Β. Ντ. Ναμπόκοφ, ήταν έξοχος νομικός και αρχηγός του προεπαναστατικού φιλελεύθερου Συνταγματικού Δημοκρατικού Κόμματος της Ρωσίας (Καντέτοι) και συντάκτης του σχεδίου Συντάγματος της Προσωρινής Κυβέρνησης μετά την Επανάσταση του Φεβρουαρίου 1917 στη Ρωσία.
Η Οικία Ναμπόκοφ είναι κτίσμα του 19ου αιώνα σε ρυθμό νεο-αναγεννησιακό και αποτελούσε από το 1897 και μέχρι την Οκτωβριανή Επανάσταση ιδιοκτησία της οικογένειας Ναμπόκοφ. Ο Ναμπόκοφ έζησε στο σπίτι αυτό τα νεανικά του χρόνια, τα πρώτα 18 χρόνια της ζωής του, διατηρώντας έντονες τις αναμνήσεις του από την οικογενειακή εστία, όπως περιγράφει με ζωηρές εικόνες την πατρική οικία του στο αυτοβιογραφικό έργο του "Μνήμη, μίλησε" (Speak, Memory).
O Ναμπόκοφ αναγκάστηκε να εγκαταλείψει με την οικογένειά του τη Ρωσία το 1919, δύο χρόνια μετά τη Ρωσική Επανάσταση. Η οικογένεια εγκαταστάθηκε το 1922 στο Βερολίνο, όπου ο πατέρας του δολοφονήθηκε σε μία δημόσια συγκέντρωση. Ο Ναμπόκοφ περιπλανήθηκε και έζησε κατά διαστήματα σε διάφορες χώρες (Αγγλία, Γερμανία, Γαλλία, Η.Π.Α.), δίχως όμως να πάψει ποτέ να θυμάται το "αγαπημένο σπίτι" του στην Αγία Πετρούπολη. Πέθανε στις 2 Ιουλίου 1977 στο Μοντρέ (Montreux) της Ελβετίας κι ενταφιάστηκε στο Κοιμητήριο Clarens της ελβετικής πόλης.

Το Μουσείο Ναμπόκοφ

Το σπίτι του Ναμπόκοφ στην Αγία Πετρούπολη είναι ωραίο δείγμα αρ-νουβό (Art Nouveau) αρχιτεκτονικής, με ανάγλυφες πέτρινες ροζέτες και μια όμορφη μωσαϊκή ζωφόρο με ροζ λουλούδια, έργο του Ρώσου μοντερνιστή αρχιτέκτονα Μιχαήλ Γκέισλερ (Mikhail Geisler, 1861 - 1930), που χρονολογείται από το 1901-1902.
Στον πρώτο όροφο της Οικίας Ναμπόκοφ λειτουργεί σήμερα το "Μουσείο Ναμπόκοφ", που ιδρύθηκε το 1998. Στους δύο πιο πάνω ορόφους είναι σήμερα τα γραφεία της εφημερίδας "Nevskoe Vremya " (αγγλ. Nevsky Time).
Στο Μουσείο εκτίθενται προσωπικά αντικείμενα του Ναμπόκοφ, συγκεντρωμένα από όλον τον κόσμο, όπως η περίφημη συλλογή του με πεταλούδες (Ο Ναμπόκοφ είχε σπουδάσει ζωολογία στο Καίμπριτζ και ήταν άριστος εντομολόγος), τα γυαλιά του, μολύβια και το σκραμπλ (scrabble game), που έπαιζε μανιωδώς. Υπάρχουν ακόμη χειρόγραφά του ιστορικού ενδιαφέροντος, εκδόσεις των έργων του σε διάφορες γλώσσες, καθώς και λογοτεχνικά έργα συγγραφέων που θαύμαζε, όπως ο Άντον Τσέχωφ και ο Τζαίημς Τζόυς.
Λαδί

Χρώμα του ολιβίνη

Το χρώμα του Ολιβίνη  είνα το τυπικό ελαιοπράσινο χρώμα του ολιβίνη.
Στα αγγλικά, η πρώτη χρήση της λέξης Olivine για χρώμα ήταν το 1912.

Χακί

Το χακί είναι γκρίζο-λαδί με σκούρο λαδί καφέ ή λαδί γκρι.Αναφέρεται ως "μουντό αλλά λίγο έντονο γκρι λαδί χρώμα στο Αγγλικό Λεξικό του Κόλινς. 
Στις ένοπλες δυνάμεις πολλών χωρών (ΗΠΑ, Ελλάδα, Ισραήλ κλπ.) το χακί χρησιμοποιήθηκε στο παρελθόν, τόσο στις στολές όσο και ως καμουφλάζ για οχήματα. Ωστόσο, σήμερα ελάχιστοι στρατοί χρησιμοποιούν το χακί (ως μονοχρωμία) για κάλυψη. Σε αυτές συμπεριλαμβάνονται η Ινδία, το Ισραήλ , η Κούβα και η Αυστρία.
Με την αγγλική ονομασία olive drab απαντάται για πρώτη φορά το 1892. 
Στον αμερικανικό στρατό χρησιμοποιείται ακόμη, όχι τόσο για κάλυψη 
Υπάρχουν πολλές σκιές και αποχρώσεις του χακί.

Μαύρο λαδί (Black olive)

Το Μαύρο λαδί χρώμα έχει κωδικό RAL 6015 (το σύστημα αυτό των χρωμάτων χρησιμοποιείται ευρύτατα στην Ευρώπη) και είναι το χρώμα που έχουν οι μαύρες ελιές (ποικιλία ελιάς που πωλούνται σε κονσέρβες στα σούπερ μάρκετ).
Βόρεια Ρουάντα

Γεωγραφία

Η Βόρεια Ρουάντα βρίσκεται βόρεια της Ρουάντα. Συνορεύει στα δυτικά με τη Δυτική, στα νοτιοδυτικά με τη Νότια, στα νοτιοανατολικά με την Επαρχία Κιγκάλι, στα ανατολικά με την Ανατολική και στα βόρεια με την Ουγκάντα. Έχει έκταση 3.293 km². Είναι σε έκταση η δεύτερη μικρότερη επαρχία της Ρουάντα μετά την Επαρχία Κιγκάλι.

Δημογραφία

Η Βόρεια Ρουάντα έχει 1.650.704 κατοίκους (2006). Είναι σε πληθυσμό δεύτερη μικρότερη επαρχία της Ρουάντα μετά την Επαρχία Κιγκάλι. Έχει πυκνότητα 501,3 κατοίκων ανά km². Είναι κατά πυκνότητα η δεύτερη μεγαλύτερη επαρχία της Ρουάντα μετά την Επαρχία Κιγκάλι.
Κέντζι Κάιντο

Καριέρα

Ξεκίνησε την καριέρα του στο χώρο των βιντεοπαιχνιδιών στην Taito το 1987, όπου εργάστηκε ως project leader και διευθύνων σχεδιαστής των arcade βιντεοπαιχνιδιών Bonze Adventure, Night Striker, Champion Wrestler, Cameltry, Sonic Blast Man, Warrior Blade και Dead Connection.
Κάποια στιγμή άλλαξε τμήμα ώστε να δουλέψει από την αρχή της στην κονσόλα X55 (αργότερα ονομάστηκε MEDIA BOX), την πρώτη καραόκε κονσόλα για ιδιωτική χρήση στο σπίτι. Το 1996 εργάστηκε ως project leader και διευθύνων σχεδιαστής παιχνιδιού για το coin-op παιχνίδι Cleopatra Fortune.
Το 1997, ο Κάιντο έφυγε από την Taito και μπήκε στη Sony Computer Entertainment Inc. Τότε ξεκίνησε να εργάζεται στο παιχνίδι Ape Escape ως διευθύνων σχεδιαστής παιχνιδιού και βοηθός παραγωγής.
Εργάστηκε ως διαχειριστής προϊόντος και παραγωγός για το Ico το 2001, και το Shadow of the Colossus το 2005. Έφυγε από το Sony τον Αύγουστο του 2012, ενώ τα σχέδια του για το μέλλον είναι ακαθόριστα.
Κανάρης IV (αντιτορπιλικό)

Κατασκευή

Κατασκευάστηκε στα ναυπηγεία ‘USA – Consolidated Steel Corp. Orange Texas'. Καθελκύστηκε στις 16 Ιουνίου 1945. Στην ενεργεία στις 26 Σεπτεμβρίου 1945. Ύψωση Ελληνικής Σημαίας στις 1 Ιουλίου 1972. Αγοράστηκε από τις Η.Π.Α το 1972. Παρελήφθη στο ‘Νόρφολκ’ της Βιργινίας.

Χαρακτηριστικά

Εκτόπισμα : 2425/3520 τόνοι. – Διαστάσεις 119Χ12,4Χ5,8 μέτρα. – Ταχύτητα 33 κόμβοι. – Πρόωση : ατμοστρόβιλοι. – Πλήρωμα : 274 άνδρες. – Οπλισμός : 4 πυροβόλα 5’’/38 σε δύο δίδυμους πύργους, οκταπλός εκτοξευτήρας Α/Υ τορπίλων τύπου ‘ASROC’ και Τ/Σ ΜΚ 32 (ΤΛΜΚ 44-46). Για τη βελτίωση της Α/Α προστασίας του τοποθετήθηκε στην πλώρη του ένα πυροβόλο 40 χιλιοστών L70 και το καλοκαίρι του 1976, στο δάπεδο του Ε/Κ ένα πυροβόλο OTO MELARA 76/72 με ιδιαίτερο σύστημα βολής.
Ιδίου τύπου πλοία : ‘Κανάρης ΙV’, ‘ΣΑΧΤΟΥΡΗΣ ΙΙΙ’, ‘ΤΟΜΠΑΖΗΣ ΙΙΙ’ και ‘ΚΟΥΝΤΟΥΡΙΩΤΗΣ ΙΙΙ’.
Κατέπλευσε στην Ελλάδα στις 29 Μαρτίου 1973. Παροπλίστηκε στις 15 Σεπτεμβρίου 1993.
Σπύρος Μουσούρης (ηθοποιός)

Βιογραφικό

Ο Σπύρος Μουσούρης γεννήθηκε στην Αθήνα. Σπούδασε υποκριτική στην Επαγγελματική Σχολή Θεάτρου. Έπαιξε σε παραστάσεις του Εθνικού Θεάτρου καθώς και σε κινηματογραφικές ταινίες, ενώ συμμετείχε και σε ραδιοφωνικές εκπομπές, κυρίως στην εκπομπή του ΕΙΡ «Θέατρο της Τετάρτης». Ο πιο γνωστός και χαρακτηριστικός ρόλος που υποδύθηκε είναι του υπερήλικα Αγησίλαου, ως συμπρωταγωνιστής του Δημήτρη Χορν στην κινηματογραφική ταινία «Αλίμονο στους νέους».

Παντρεύτηκε σε δεύτερο γάμο την επίσης ηθοποιό Κρινιώ Παπά, αδερφή του ηθοποιού και συγγραφέα Άλκη Παπά (κουνιάδα της Ειρήνης Παπά). Με την Κρινιώ Παπά συγκρότησαν θίασο, ανεβάζοντας αρχαίες τραγωδίες, αλλά και πιο σύγχρονα έργα. Στον θίασο Μουσούρη - Παπά ξεκίνησε την καριέρα του ο μεγάλος ηθοποιός Ανδρέας Μπάρκουλης.
Πέρσι Τζάκσον

Διόραση

Στην «κλοπή της αστραπής», o Πέρσι πήρε ένα μαγικό σπαθί το οποίο ονομάζεται Ανακλυσμός(Riptide). Είναι φτιαγμένο από ουράνιο μπρούντζο, ένα τεχνητό μέταλλο το οποίο μπορεί να τραυματίζει τέρατα και μη θνητούς, αλλά όχι θνητούς(ανθρώπους). Πολλοί ημίθεοι χρησιμοποιούν όπλα απο ουράνιο μπρούντζο.
Τα παιδιά των τριών μεγάλων θεών (Δίας, Ποσειδώνας ή Άδης) είναι πιο δυνατά και ισχυρά από τους ημίθεους των άλλων θεών. Επίσης ο Πέρσι διαθέτει ποικιλία από δυνάμεις.
Ο Πέρσι είναι πολύ καλός πολεμιστής και μπορεί να διαχειρίζεται άψογα ένα σπαθί. Διαθέτει φυσική δύναμη, έχει μια ειδική φυσική δύναμη με τον φίλο του Γκρόβερ, η οποία ονομάζεται εμπάθεια.
Στο τελευταίο μέρος Ο τελευταίος Ολύμπιος, ο Πέρσι κολυμπάει στο ποταμό Στύγα, όπως και ο Αχιλλέας, γίνεται ανίκητος με το αδύνατο σημείο ένα μικρό κομμάτι της πλάτης του, το οποίο είναι τρωτό.

Προέλευση

Η ανάπτυξη και του Ο Πέρσι Τζάκσον και η κλοπή της αστραπής ,αλλά και του ίδιου του χαρακτήρα Πέρσι Τζάκσον, ξεκίνησε όταν ο  Ρικ Ρίορνταν ξεκίνησε να δημιουργεί ιστορίες για τον γιο του Χάλεϊ όταν αυτός διαγνώστηκε με Διαταραχή ελλειμματικής προσοχής/υπερκινητικότητας και Δυσλεξία. Ο γιος του Χάλεϊ μάθαινε Ελληνική μυθολογία στο σχολείο, και ζήτησε από τον πατέρα του να του λέει ιστορίες βασισμένες σε ελληνικούς μύθους, πριν κοιμηθεί. Όταν ο Ρικ Ράιορνταν ξέμεινε από μύθους, ο Χάλεϊ του πρότεινε να φτιάξει νέες ιστορίες με ήδη υπάρχοντες μυθολογικούς χαρακτήρες και καινούριους. Αυτό οδήγησε τον Ράιορνταν να δημιουργήσει τον φανταστικό χαρακτήρα του Πέρσι Τζάκσον και την ιστορία του πως ταξιδεύει δια μέσου των Ηνωμένων Πολιτειών της Αμερικής για να ανακτήσει τον κεραυνό του Δία. Ο Χάλεϊ του πρότεινε να κάνει την ιστορία βιβλίο και ο Ράιορνταν έγραψε το βιβλίο μέσα στον επόμενο χρόνο παρόλο που ήταν απασχολημένος.
Αφήνοντας το χειρόγραφό του στον ατζέντη και τον συντάκτη του,ο Ράιορνταν παρουσίασε το βιβλίο σε μαθητές ηλικίας 11 έως 14 χρονών για να το διαβάσουν και να το κριτικάρουν. Κέρδισε την έγκρισή τους και μαζί με την βοήθειά τους σκέφτηκε ένα όνομα για το βιβλίο αλλά και τον τρόπο που δουλεύει το σπαθί του Πέρσι. Το 2004, το βιβλίο πωλήθηκε στην Miramax Books για αρκετά χρήματα ώστε ο Ράιορνταν να παραιτηθεί από την δουλειά του και να συγκεντρωθεί στο γράψιμο. Με την έκδοσή του στις 28 Ιουλίου του 2004, το βιβλίο πώλησε πάνω από 1,2 εκατομμύρια αντίτυπα. Μεταφράστηκε σε πολλές γλώσσες και κυκλοφόρησε σε όλο τον κόσμο.
Βαθύ Μεσσηνίας

Τοποθεσία

Ο οικισμός, ο οποίος βρέχεται από τα νερά του Ιονίου Πελάγους,  βρίσκεται νοτιοδυτικά της Κυπαρισσίας, από την οποία απέχει περίπου 3 χιλιόμετρα.

Ιστορία

Το Βαθύ είναι νεοσύστατος οικισμός που αναγνωρίστηκε επίσημα μόλις το 2011 και με τις νέες αλλαγές του σχεδίου «Καλλικράτης» ανήκει στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κάτοικοι

Ο οικισμός του Βαθιού, με βάση την απογραφή του 2011, έχει 22 μόνιμους κατοίκους, οι οποίοι απασχολούνται κυρίως με τον τουρισμό και σε διάφορες αγροτικές εργασίες.

Κτίρια

Ο οικισμός αποτελείται κυρίως από κατοικίες και εξοχικά και δεν διαθέτει κτίρια κοινωνικών δραστηριοτήτων, ενώ οι καθημερινές ανάγκες των κατοίκων εξυπηρετούνται συνήθως στην Κυπαρισσία. Στην περιοχή του οικισμού υπάρχουν επίσης τουριστικές εγκαταστάσεις με ενοικιαζόμενα διαμερίσματα.

Παραλία του Βαθιού

Μπροστά από τον οικισμό βρίσκεται η Παραλία του Βαθιού, της οποίας η ακτή αποτελείται από ψιλή άμμο. Η παραλία αυτή θεωρείται από τους κατοίκους της ευρύτερης περιοχής, ως μια καλή επιλογή για επισκέπτες οι οποίοι θέλουν να κολυμπήσουν σε πεντακάθαρα νερά και να απολαύσουν, με ελεύθερη παραμονή μια από τις γνωστές παραλίες στα βορειοδυτικά του νομού.
Ενρίκε Αρμπός

Βιογραφικά στοιχεία

Ο Αρμπός γεννήθηκε στη Μαδρίτη. Σπούδασε βιολί στο Βασιλικό Ωδείο της ισπανικής πρωτεύουσας με τον Χεσούς Μοναστέριο (Jesús Monasterio). Το 1876 κέρδισε το πρώτο βραβείο βιολιού στο Ωδείο και έλαβε υποτροφία από την πριγκίπισσα Ισαβέλα (Isabel de Borbón). Το 1877 συνέχισε τις σπουδές του στις Βρυξέλλες με τον δεξιοτέχνη του βιολιού Ανρί Βιετάν και σύνθεση με τον Κούφερατ (Kufferath) -μαθητή του Μέντελσον)- και τον Χέβαερτ (Gevaert). Εκεί συνάντησε και τον Ισαάκ Αλμπένιθ, του οποίου ενορχήστρωσε το πιανιστικό έργο Ιμπέρια. Το 1879 κέρδισε το πρώτο βραβείο και χρυσό μετάλλιο στην κατηγορία του βιολιού και εύφημη μνεία στη σύνθεση. Το 1880 συνέχισε τις σπουδές του στο Βερολίνο με τον -επίσης- φημισμένο Γιόζεφ Γιόακιμ. Ενώ βρισκόταν στο Βερολίνο σπούδαζε και σύνθεση με τον Χάινριχ φον Χερτζσόγκενμπεργκ (Heinrich von Herzogenberg). Δίδαξε στο Ωδείο της Μαδρίτης και στο Αμβούργο και, για λίγο, υπήρξε διευθυντής της Φιλαρμονικής Ορχήστρας του Βερολίνου και της Συμφωνικής Ορχήστρας της Βοστώνης. Το 1894 έγινε καθηγητής βιολιού και βιόλας στο Βασιλικό Κολλέγιο Μουσικής του Λονδίνου, θέση που κατείχε μέχρι το 1916. Το 1904, τού προσφέρθηκε η θέση του βασικού διευθυντή της Νέας Συμφωνικής Ορχήστρας της Μαδρίτης, πόστο που κατείχε για σχεδόν 35 χρόνια. Με αυτή του την ιδιότητα αναδείχθηκε σε ηγετική φυσιογνωμία της μουσικής ζωής της Ισπανίας.   
Διηύθυνε την πρώτη ισπανική παράσταση του έργου Ιεροτελεστία της Άνοιξης του Στραβίνσκι (1932) και του έργου Δον Κιχώτης του Ρίχαρντ Στράους (1915, με τον Χουάν Ρουίθ Καζό στο βιολοντσέλο). Επίσης, διηύθυνε για πρώτη φορά συνθέτες του ύστερου ρομαντισμού (Μπραμς), καθώς και σύγχρονους (Ντεμπισί, Ραβέλ, Ρίμσκι-Κόρσακοφ).  Είχε σημαντική σόλο σταδιοδρομία στο βιολί, αλλά συμμετείχε και ως σύμβουλος διαφόρων ορχηστρών, συμπεριλαμβανομένων εκείνων του Βερολίνου, της Βοστώνης, της Γλασκώβης και του Ουίνιπεγκ.  Επίσης, πιστώθηκε την εφεύρεση του ηλεκτρικού τριγώνου. Επίσης διηύθυνε την παγκόσμια πρώτη του έργου Νύχτες στους Κήπους της Ισπανίας, του Μανουέλ ντε Φάλια. Διετέλεσε πρόεδρος του ισπανικού τμήματος της Διεθνούς Εταιρίας Σύγχρονης Μουσικής. Κάποια, ημιτελή του έργα συμπλήρωσε ο Σούριναχ το 1954.  Πέθανε στο Σαν Σεμπαστιάν της Χώρας των Βάσκων, το 1939, όπου είχε εγκατασταθεί με τον Ισπανικό Εμφύλιο Πόλεμο.
Μητροπολίτης Ρόδου Κάλλιστος

Ο Κάλλιστος υπήρξε μητροπολίτης Ρόδου το 1576. Συγκαταλέγεται στους λόγιους Έλληνες στο ιστορικό του Θεοδοσίου Ζυγομαλά. Τον μνημονεύει ο Μαρτίνος Κρούσιος στην Τουρκογραικία. Ο Άνθιμος Αμασείας τον καταλέγει στα έτη 1572-1594, ενώ σε γράμμα του Πατριάρχη Ιερεμία του από Λαρίσης του έτους 1590 φέρεται συνυπογράφων και ο Ρόδου Κάλλιστος.

Συγγράμματα

Του Καλλίστου δημοσιεύτηκε απολυτίκιο ιερέα και δύο γράμματα προς τον Πατριάρχη Κωνσταντινουπόλεως περί κάποιου πατριαρχικού σταυροπηγίου στην Ρόδο. Τα τρία αυτά έργα που δεν φέρουν έτος, χρονολογούνται το 1580.
Αντρέι Άγκιους

Καρίερα

Ο Αντρέι Άγκιους ξεκίνησε την καριέρα του στη Santa Lucia, την τοπική ομάδα της πόλης του. Στη συνέχεια, εντάχθηκε στην Σλιέμα Γουόντερερς ΦΚ. Τον Ιούλιο του 2003 ήταν μέλος της Σλιέμα Γουόντερερς U16 που συμμετείχε στο τουρνουά Nikola Kotkov, που διοργανώθηκε από την Academy Lokomotiv 101. Στις 19 Δεκεμβρίου 2003, έκανε την πρώτη του εμφάνιση στην Πρέμιερ Λιγκ Μάλτι της Μάλτας, στο αγώνα της Σλιέμα εναντίον της Φλοριάνα ΦΚ. 
Μετά από λίγες βδομάδες, σε ηλικία 17 ετών, εντάχθηκε στην FK Zemun, ομάδα πρώτης κατηγορίας της Σερβίας. Υπέγραψε συμβόλαιο έξι μηνών με την ομάδα νέων της Zemun. Την περίοδο αυτή σκόραρε δύο τέρματα.  Το ίδιο καλοκαίρι μετακινήθηκε στην Σικελία και στην Sporting Mascalucia. Την πρώτη του περίοδο στην ομάδα σκόραρε τρία τέρματα και ήταν ο πιο υποσχόμενος μέσος της κατηγορίας.
Μετά από ακόμα μια θετική περίοδο με την Mascalucia, το καλοκαίρι του 2005 ο Άγκιους υπέγραψε συμβόλαιο με τη Messina, η οποία αγωνιζόταν στη Σέριε Α της Ιταλίας. Την πρώτη του χρονιά στην ομάδα μετατράπηκε σε αμυντικό. Το 2006 συμμετείχε στο Torneo Mondiale di Calcio Coppa Carnevale και σκόραρε δύο τέρματα, ένα ενάντια στην Pistoiese και ένα ενάντιαν στην Τορίνο. Μετά από ένα χρόνο στη Messina, δόθηκε δανεικός στη  FC Martina Franca ομάδα τρίτης κατηγορίας της Ιταλίας, κατά την καλοκαιρινή μεταγραφική περίοδο του 2006.
Την περίοδο 2007-08 εντάχθηκε στην FC Igea Virtus (Messina), η οποία είναι η δεύτερη ομάδα της Messina Calcio. Την πρώτη του περίοδο συμμετείχε σε 34 παιχνίδια πρωταθλήματος και ένα κυπέλλου. Του προσφέρθηκε ένα πολυετές συμβόλαιο με την Messina. Το Μάρτιο του 2008 υπέγραψε συμβόλαιο διάρκειας τεσσάρων ετών, αλλά το καλοκαίρι του 2009 οι οικονομικές δυσκολίες ο ομάδα αναγκάστηκε να κηρύξει πτώχευση. Ο Άγκιους ελευθερώθηκε από το συμβόλαιο του με το σύλλογο. Επανεντάχθηκε στην Igea Virtus ως μέλος της πρώτης ομάδας. 
Την περίοδο 2009-10, εντάχθηκε στην SS Cassino, ομάδα τρίτης κατηγορίας. Τον Ιανουάριο του 2010 δόθηκε δανεικός στην A.S. Melfi και ακολούθως τον Αύγουστο του 2010 υπέγραψε συμβόλαιο δύο χρόνων με την ομάδα αυτή. Ακολούθως, επέστρεψε στη Μάλτα, αφού δόθηκε δανεικός στην Birkirkara. Στις 31 Αυγούστου 2011 υπέγραψε στην Ιταλική U.S. Latina Calcio.

Διεθνής καριέρα

Ο  Άγκιους κλήθηκε πρώτη φορά στην Εθνική Μάλτας U21, από τον τότε προπονητή Mark Miller, τον Αύγουστο του 2003, για ένα φιλικό με αντίπαλο την Ιταλί U-21.
Συμμετείχε 37 φορές στην Εθνική Μάλτας U21. Το 2005, ήταν μέλος της Εθνική Μάλτας U21 που συμμετείχε στους Μεσογειακούς Αγώνες, στην Αλμέρια της Ισπανίας. Το Φεβρουάριο του 2006, σε ηλικία 19 ετών, συμμετείχε στην Εθνική Μάλτας στο διεθνές τουρνουά της Μάλτας με αντίπαλους τη Γεωργία και τη Μολδαβία. 
Στις 4 Ιουνίου 2006 αγωνίστηκε στο φιλικό προετοιμασίας της Εθνικής Ιαπωνίας για το Παγκόσμιο Κύπελλο του 2006, στο Duesseldorf. Συμμετείχε στα προκριματικά του Παγκοσμίου Κυπέλλου με αντιπάλους της Αλβανία, τη Δανία και τη Ουγγαρία. Αποτελεί ένα σημαντικό παίχτης της άμυνας της Εθνικής Μάλτας .
Βιομηχανική δημοκρατία

Η βιομηχανική δημοκρατία είναι έννοια η οποία εμφανίστηκε από τις αρχές του 20ού αιώνα από τον Μαξ Βέμπερ (Max Weber), στον οποίο οφείλουμε την καλύτερη μέχρι στιγμής ανάλυση του γραφειοκρατικού φαινόμενου. Ο Βέμπερ είχε δείξει ότι κατά την περίοδο μιας μοντέρνας, οικονομικής και πολιτικής γραφειοκρατίας, αποτελεί μια γενική τάση της κοινωνικής εξέλιξης, που η ολοκληρωτική της σημασία είναι η στείρωση της δημόσιας ζωής, η εξαφάνιση κάθε αυθόρμητης κοινωνικής απασχόλησης κι ένας πολύ σημαντικός περιορισμός της ελευθερίας κάθε ανθρώπου. Η αποξένωση των παραγόντων για τον Βέμπερ είναι το κύριο χαρακτηριστικό της σύγχρονης κοινωνίας, η οποία είναι απλώς μια περίπτωση της γενικής αποξένωσης του ανθρώπου από τα μέσα της κοινωνικής ζωής και η ανάπτυξη της γραφειοκρατικοποίησης κατά την σύγχρονη εποχή.

Οφέλη της βιομηχανικής δημοκρατίας

Οι συνήγοροι της βιομηχανικής δημοκρατίας συχνά επισημαίνουν ότι η βιομηχανική δημοκρατία αυξάνει την παροχή παραγωγικότητας και υπηρεσιών από ένα πιο πλήρως δεσμευμένο και ευτυχέστερο εργατικό δυναμικό. Άλλα οφέλη περιλαμβάνουν τα εξής: λιγότερη βιομηχανική διαφωνία, ως αποτέλεσμα της καλύτερης επικοινωνίας στον εργασιακό χώρο, βελτιωμένες και συμπεριλαμβάνουσες διαδικασίες λήψης απόφασης, με συνέπεια τις ποιοτικά καλύτερες αποφάσεις εργασιακών χώρων, μειωμένη πίεση και αυξανόμενη ευημερία, μια αύξηση στην ικανοποίηση εργασίας μια μείωση της συστηματικής αποχής από την εργασία καθώς και βελτιωμένη αίσθηση της εκπλήρωσης.